पहली बार रिहायशी इलाके में दागी मिसाइल, यहीं सिक्योरिटी एजेंसी और इंटेलीजेंस हेडक्वॉर्टर भी हैं
Israel Syria Missile Attack Latest News - इजराइल ने रविवार सुबह सीरिया की राजधानी दमिश्क में मिसाइल दागी। सीरियन ऑब्जर्वेटरी फॉर ह्यूमन राइट्स के मुताबिक एक बिल्डिंग पर हुए इस हमले में 15 लोगों की मौत हो गई और कई लोग जख्मी हुए हैं
इजराइल ने रविवार सुबह सीरिया की राजधानी दमिश्क में मिसाइल दागी। सीरियन ऑब्जर्वेटरी फॉर ह्यूमन राइट्स के मुताबिक, एक बिल्डिंग पर हुए इस हमले में 15 लोगों की मौत हो गई। कई लोग जख्मी हुए हैं। ये हमला काफर सोउसे में हुआ। इस इलाके में सीरिया की सिक्योरिटी एजेंसी, इंटेलीजेंस हेडक्वॉर्टर और सीनियर अधिकारियों के घर हैं।
सीरिया की डिफेंस मिनिस्ट्री ने एक बयान में कहा कि इजरायल ने गोलन हाइट्स की तरफ से दमिश्क और इसके आसपास के इलाकों में रिहायशी सहित कई दूसरे क्षेत्रों पर हवाई हमला किया। इससे पहले इजराइल ने कई बार दमिश्क के आसपास के क्षेत्रों को टारगेट किया है लेकिन पहली बार उसने रिहायशी इलाके को निशाना बनाया है।
ईरानी समर्थित ग्रुप के खिलाफ कार्रवाई करता है इजराइल
हालांकि, कुछ मीडिया रिपोर्ट्स के मुताबिक ये हमला मिसफायर्ड सीरियन एंटी-एयरक्राफ्ट मिसाइल से किया गया था। नियमों के मुताबिक, इजराइली सेना सीरिया में स्ट्राइक्स पर कोई टिप्पणी नहीं करती हैं, लेकिन पिछले 10 सालों में सीरिया में अपनी पैठ जमाने की कोशिश कर रहे ईरानी-समर्थित ग्रुप के खिलाफ इजराइल ने कई एयरस्ट्राइक की हैं।
इजराइल को ईरानी घुसपैठ का डर
इजराइल डिफेंस फोर्सेज के मुताबिक, वो उन जगहों पर हमला करते हैं जहां बड़ी मात्रा में इन ग्रुप्स के हथियार रखे होते हैं। इन ग्रुप्स में लेबनान का हिज्बुल्लाह आतंकवादी संगठन प्रमुख तौर पर शामिल है। इजराइल के हवाई हमलों ने कई बार सीरिया के एयर-डिफेंस सिस्टम को टारगेट किया है। दरअसल, इजराइल को अपनी उत्तरी सीमा पर ईरानी घुसपैठ का डर बना रहता है और इसके चलते वो ईरानी बेस और लेबनानी आतंकी संगठन हिज्बुल्लाह के ठिकानों पर हमला करता रहता है।
पिछले साल एयरपोर्ट पर की थी स्ट्राइक
पिछले साल अगस्त में भी इजराइल ने एक हमले में सीरिया के 2 एयरपोर्ट्स को निशाना बनाया था। इसमें 6 सीरियाई सैनिकों की मौत हो गई थी, वहीं 2 विदेशी लड़ाके भी मारे गए थे। इजराइली की ओर से टी-4 सैन्य एयरबेस पर मिसाइल दागी गईं थीं।
लेबनान का आतंकी संगठन है हिजबुल्लाह
हिजबुल्ला का शाब्दिक अर्थ 'ईश्वर का दल' होता है। हिजबुल्ला लेबनान के शिया मुसलमानों का आतंकवादी संगठन और राजनीतिक पार्टी भी है। ये संगठन ईरान के शिया मुसलमानों के सिद्धांतों पर चलता है। 1982 में ईरान के रिवॉल्यूशनरी गार्ड्स ने लेबनान में घुसे इजराइली लोगों को मारने के लिए हिजबुल्ला की स्थापना की थी। हिजबुल्ला ईरान और सीरिया से राजनीतिक, सैद्धांतिक और सैन्य समर्थन हासिल करता रहा है, जिसके चलते इजराइल ईरान के इस संगठन से नफरत करता है।